ພວກຊື້ບ້ານເຮືອນ ໃນຮົງກົງ ພາກັນໄປຊອກຫາ ຊື້ບ້ານເຮືອນ ທີ່ຕ່າງປະເທດ
ຮົງກົງ ແມ່ນຮວມຢູ່ໃນພວກຕະຫຼາດ ຂາຍບ້ານເຮືອນ ທີ່ແພງທີ່ສຸດໃນໂລກ ຊຶ່ງລາຄາໄດ້ເພີ້ມຂຶ້ນ ເປັນສອງເທົ່າໂຕ ນັບແຕ່ປີ 2009 ເປັນຕົ້ນມາ.
ພວກຊື້ທີ່ດິນຈາກຈີນແຜ່ນດິນໃຫຍ່ ໄດ້ເຮັດໃຫ້ລາຄາທີ່ດິນໃນຮົງ ກົງສູງຂຶ້ນ ສົ່ງຜົນໃຫ້ຊີວິດຢູ່ໃນຮົງກົງ ຍາກລຳບາກຫຼາຍຂຶ້ນ ສຳ ຫລັບຊາວເມືອງບາງຄົນ ແຕ່ໃນຂະນະທີ່ລັດຖະບານພະຍາຍາມ ປ້ອງກັນບໍ່ໃຫ້ຕະຫຼາດອະສັງຫາລິມະຊັບ ພອງຕົວຂຶ້ນນັ້ນ ພວກຊື້ ບ້ານເຮືອນໃນຮົງກົງ ກໍພາກັນເລີ້ມຊອກຊື້ບ້ານເຮືອນໃນຕ່າງປະ ເທດ Shannon Van Sant ຜູ້ສື່ຂ່າວວີໂອເອ ມີລາຍງານຈາກ ຮົງກົງ ຊຶ່ງສິງຈະນຳ ມາສະເໜີທ່ານ … ຮົງກົງ ແມ່ນຮວມຢູ່ໃນພວກຕະຫຼາດຂາຍທີ່ດິນບ້ານເຮືອນທີ່ແພງທີ່ສຸດໃນໂລກ ລາຄາບ້ານເຮືອນທີ່ຮົງກົງໄດ້ເພີ້ມຂຶ້ນເປັນສອງເທົ່າໂຕ ນັບຕັ້ງແຕ່ປີ 2009 ເປັນຕົ້ນມາ ນາຍ Chris Parker ໄດ້ອາໄສຢູ່ໃນຮອງກົງມາໄດ້ 7 ປີ ແລະຄ່າເຮືອນຊານກຳລັງສ້າງຄວາມເປັນຫ່ວງກັງວົນ ໃຫ້ລາວ ນາຍ Parker ກ່າວວ່າ: ລາຄາບ້ານເຮືອນໄດ້ຖີບໂຕສູງຂຶ້ນ 13 ເປີເຊັນ ເປັນປະຫວັດການໃນປີແລ້ວນີ້ ຄ່າເຮືອນຫ້ອງແຖວ ຫຼື apartment ເນື້ອທີ່ 100 ຕາລາງແມັດ ຢູ່ໃຈກາງເກາະຮົງກົງ ຄິດສະເລ່ຍແລ້ວ ຕົກເປັນ 2 ລ້ານ 3 ແສນດອນລາ ໃນຕົ້ນປີນີ້ ລັດຖະບານໄດ້ເອົາມາດຕະການ ເພື່ອເຮັດໃຫ້ຕະຫຼາດບ້ານເຮືອນເຢັນລົງ ເພາະຢ້ານວ່າການຫລັ່ງໄຫລເຂົ້າມາ ຂອງພວກຊື້ທີ່ດິນບ້ານເຮືອນຈາກແຜ່ນດິນໃຫຍ່ ຈະເຮັດໃຫ້ລາຄາເຟີ້ຂຶ້ນຈົນກາຍເປັນຟອງສະບູ່ ທີ່ຈະແຕກໄດ້ທຸກເວລາ ບັດນີ້ ພວກຊື້ບ້ານເຮືອນ ລາຄາແພງຮອດ 9 ແສນ 2 ພັນດອນລາ ຈະຕ້ອງໄດ້ວາງເງິນ ມັດຈຳຫຼາຍຂຶ້ນ ແລະກົດລະບຽບໃນການຊື້ບ້ານເຮືອນຫຼັງທີສອງ ກໍເຂັ້ມງວດຂຶ້ນ ມາດຕະການເຫຼົ່ານີ້ແລະເສດຖະກິດ ທີ່ຊັກຊ້າລົງໃນຈີນ ໄດ້ເຮັດໃຫ້ພວກນັກວິເຄາະບາງຄົນ ທຳນາຍວ່າຈະເຮັດໃຫ້ຕະຫລາດອະສັງຫາລິມະຊັບໃນຮົງກົງ ພັງລົງ ແຕ່ຄົນອື່ນໆຄາດ ວ່າ ຕະຫຼາດຈະພຽງແຕ່ຊັກຊ້າລົງ ທ່ານ Joseph Tsang Hon-Ping ຜູ້ອຳນວຍການຝ່າຍຈັດການ ຂອງບໍລິສັດລົງທຶນດ້ານອະສັງຫາລິມະຊັບ Jones Lang LaSalle ກ່າວວ່າ ການເອົາມາດຕະການຂອງລັດຖະບານໄດ້ຊ່ອຍປ້ອງກັນບໍ່ໃຫ້ເກີດສພາບຟອງສະບູ່ ສ່ວນໜຶ່ງກໍຍ້ອນພວກຊື້ບ້ານເຮືອນບໍ່ສາມາດສ້າງໜີ້ສິນທີ່ສູງເກີນໄປໄດ້ ທ່ານ Joseph Tsang ກ່າວວ່າ ແຕ່ລາຄາເຮືອນທີ່ສູງ ກຳລັງດົນໃຈໃຫ້ບາງຄົນໄປລົງທຶນໃນຕ່າງປະເທດ ເມື່ອໄວໆມາ ນີ້ ບໍລິສັດພັດທະນາທີ່ດິນ Swire Properties ໃນຮົງກົງ ໄດ້ສະເໜີຂາຍບ້ານເຮືອນທີ່ ຕົນກໍ່ສ້າງຂຶ້ນ ໃນນະຄອນ ໄມອາມີ ລັດຟລໍຣິດາ ໃຫ້ພວກຊອກຊື້ບ້ານເຮືອນທີ່ຮົງກົງ ນາງ Maile Aguila ກ່າວວ່າ Apartment ຫຼືເຮືອນຫ້ອງແຖວໃຫ່ເຊົ່າຢູ່ໄມອາມີ ຈຳນວນຫຼາຍຫລັງ ແມ່ນມີໃຫ້ຂາຍ ໃນລາຄາບໍ່ຮອດ 1 ລ້ານດອນລາ ແລະສຳຫລັບພວກຜູ້ຊື້ໃນຮົງກົງແລ້ວ ແມ່ນເປັນລາຄາທີ່ຖືກທີ່ສຸດ